Igazat adtak Strasbourgban PM-es és LMP-s képviselők panaszának | SONLINE
2014. 09. 16. 11:39
Magyarország megsértette Karácsony Gergely, Szilágyi Péter, Dorosz Dávid és Szabó Rebeka, a Párbeszéd Magyarországért négy képviselője, valamint Szél Bernadett, Osztolykán Ágnes és Lengyel Szilvia, az LMP három képviselője szabad véleménynyilvánításhoz fűződő jogát azzal, hogy tavaly az Országgyűlés különböző ügyekben megbírságolta az érintetteket – mondta ki kedden közzétett első fokú ítéletében a strasbourgi székhelyű Emberi Jogok Európai Bírósága.
Tavaly, május 13-án az Országgyűlés Karácsony Gergelyre 50 ezer, Szilágyi Péterre 185 ezer forint pénzbírságot szabott ki. A Párbeszéd Magyarországért (PM) színeiben politizáló két képviselő április 30-án egy “Loptok, csaltok hazudtok!” feliratú táblát vitt a parlamenti ülésterembe, és állított fel a kormánypárti padsorokkal szemben, a trafikpályázatok és az információszabadságról szóló törvény módosítása elleni tiltakozásul. A táblán – amelyet végül a terembiztosok távolítottak el – a feliraton kívül a Fidesz logója volt látható. Büntetésüket Kövér László házelnök azzal indokolta, hogy a PM két képviselője az Országgyűlés rendjét súlyosan sértő magatartást tanúsított.
Karácsony Gergely akkor a sajtónak úgy nyilatkozott, hogy az országgyűlési törvény alapján a képviselő a megbízatásával összefüggésben kinyilvánított vélemény miatt nem büntethető.
Néhány nappal később, a trafiktörvény módosításának május 21-i végszavazása után Dorosz Dávid és Szabó Rebeka PM-es képviselő “Itt Nemzeti Dohánymaffia működik” feliratú táblát vitt az ülésterem közepére. Ezért az Országgyűlés május 27-én 70-70 ezer forintos büntetést szabott ki rájuk Kövér László javaslatára.
A következő hónapban, június 21-én a földtörvény zárószavazásakor három, az LMP-hez tartozó képviselő – Lengyel Szilvia, Osztolykán Ágnes és Szél Bernadett – “Most árulják el a gazdákat! A Fidesz-maffia jobban teljesít” feliratú transzparenst emelt fel. Szél Bernadett egy földet tartalmazó, aranyszínű fatalicskát tett Orbán Viktor miniszterelnök asztalára. Őket a házelnök javaslatára tiszteletdíjuk egyharmadának megvonásával büntették: Osztolykán Ágnestől 154 600 forintot, míg a másik két képviselőtől 131-131 ezer forintot vontak le.